ประกาศกระทรวงมหาดไทย
ประกาศกระทรวงมหาดไทย
เรื่อง
การยกเว้นข้อห้ามมิให้คนต่างด้าวเข้ามาในราชอาณาจักรเป็นการเฉพาะ
สำหรับคนต่างด้าวสัญชาติพม่า
(ตามมติคณะรัฐมนตรีเมื่อวันที่ ๑๙ มกราคม พ.ศ. ๒๕๕๓)[๑]
 

อาศัยอำนาจตามความในมาตรา ๑๗
แห่งพระราชบัญญัติคนเข้าเมือง พ.ศ. ๒๕๒๒ รัฐมนตรีว่าการกระทรวงมหาดไทยโดยอนุมัติของคณะรัฐมนตรีตามมติของคณะรัฐมนตรี
เมื่อวันที่ ๑๙ มกราคม พ.ศ. ๒๕๕๓ ออกประกาศไว้ ดังต่อไปนี้

ข้อ ๑ คนต่างด้าวตามประกาศนี้
หมายความว่าบุคคลสัญชาติพม่าที่มาทำทะเบียนประวัติหรือบัตรประจำตัวตามกฎหมายว่าด้วยการทะเบียนราษฎร
และได้รับใบอนุญาตทำงาน
ซึ่งอยู่ภายใต้เงื่อนไขตามบันทึกความเข้าใจว่าด้วยความร่วมมือด้านการจ้างแรงงานระหว่างรัฐบาลแห่งราชอาณาจักรไทยกับรัฐบาลแห่งสหภาพพม่า
ตามประกาศกระทรวงมหาดไทย เรื่อง
การอนุญาตให้คนต่างด้าวบางจำพวกเข้ามาอยู่ในราชอาณาจักรเป็นกรณีพิเศษ
(ตามมติคณะรัฐมนตรี เมื่อวันที่ ๒๖ พฤษภาคม พ.ศ. ๒๕๕๒) ลงวันที่ ๓๐ มิถุนายน พ.ศ.
๒๕๕๒ และประกาศกระทรวงมหาดไทย เรื่อง การอนุญาตให้คนต่างด้าวบางจำพวกเข้ามาอยู่ในราชอาณาจักรเป็นกรณีพิเศษ
ตามมติคณะรัฐมนตรีเมื่อวันที่ ๒๖ พฤษภาคม พ.ศ. ๒๕๕๒ (ฉบับที่ ๒) ลงวันที่ ๓๐
กรกฎาคม พ.ศ. ๒๕๕๒ ที่ได้รับอนุญาตให้อยู่ในราชอาณาจักรเป็นการชั่วคราวเพื่อรอการส่งกลับ
ซึ่งได้แจ้งความประสงค์ขอเข้ารับการพิสูจน์สัญชาติ ภายในวันที่ ๒๘ กุมภาพันธ์ พ.ศ.
๒๕๕๓

ข้อ ๒ การออกนอกเขตท้องที่จังหวัดที่ได้จัดทำทะเบียนประวัติของคนต่างด้าว
เพื่อไปดำเนินการพิสูจน์สัญชาติ ให้ดำเนินการดังต่อไปนี้
(๑) กรณีพิสูจน์สัญชาติในราชอาณาจักร ณ
สถานที่ที่กรมการจัดหางาน กระทรวงแรงงานกำหนด
ให้กรมการจัดหางานหรือหน่วยงานในสังกัด จัดทำบัญชีรายชื่อพร้อมเลขประจำตัว ๑๓ หลัก
ของคนต่างด้าวที่จะเข้ารับการพิสูจน์สัญชาติที่ต้องออกนอกเขตท้องที่จังหวัด
คนต่างด้าวจะออกนอกเขตท้องที่ได้
เมื่อได้รับอนุญาตจากปลัดกระทรวงมหาดไทยหรือผู้ซึ่งได้รับมอบหมายในเขตท้องที่กรุงเทพมหานคร
หรือได้รับอนุญาตจากผู้ว่าราชการจังหวัดหรือผู้ซึ่งได้รับมอบหมายในเขตท้องที่จังหวัดอื่น
(๒) กรณีที่เดินทางไปพิสูจน์สัญชาติและรับเอกสารใช้แทนหนังสือเดินทางในสหภาพพม่าให้กรมการจัดหางานจัดทำบัญชีรายชื่อพร้อมเลขประจำตัว
๑๓ หลัก ของคนต่างด้าวที่สหภาพพม่าตอบรับ
เพื่อปลัดกระทรวงมหาดไทยหรือผู้ซึ่งได้รับมอบหมายพิจารณาอนุญาต
เมื่อได้รับผลการอนุญาตแล้วให้กรมการจัดหางานดำเนินการต่อไป พร้อมทั้งแจ้งสำนักงานตรวจคนเข้าเมืองสำนักงานตำรวจแห่งชาติ
เพื่อประสานด่านตรวจคนเข้าเมืองที่คนต่างด้าวเดินทางออกในการดำเนินกรรมวิธีการเดินทางออกนอกราชอาณาจักร
และการเดินทางกลับเข้ามาในราชอาณาจักรเพื่อขออนุญาตทำงาน
ทั้งนี้
ให้นายจ้างและคนต่างด้าวใช้เอกสารการอนุญาตออกนอกเขตท้องที่
พร้อมทั้งบัตรประจำตัวคนซึ่งไม่มีสัญชาติไทย
หรือแบบรับรองรายการทะเบียนประวัติของคนต่างด้าวที่ได้รับอนุญาตให้อยู่ในราชอาณาจักรเป็นกรณีพิเศษ
(ท.ร.๓๘/๑)
และเอกสารที่กรมการจัดหางานกำหนดสำหรับแสดงต่อเจ้าหน้าที่ในการเดินทางออกนอกเขตท้องที่เพื่อไปดำเนินการพิสูจน์สัญชาติ

ข้อ ๓ เพื่อประโยชน์ในการปฏิบัติตามข้อตกลงว่าด้วยความร่วมมือด้านการจ้างแรงงานมิให้นำบทบัญญัติตามมาตรา
๑๒ (๓) แห่งพระราชบัญญัติคนเข้าเมือง พ.ศ. ๒๕๒๒ มาใช้บังคับกับคนต่างด้าวตามข้อ ๑

ข้อ ๔ หนังสือเดินทาง เอกสารใช้แทนหนังสือเดินทาง
และหนังสือรับรองสถานะบุคคลของคนต่างด้าว ให้เป็นไปตามแบบแนบท้ายประกาศนี้

ข้อ ๕ ให้พนักงานเจ้าหน้าที่ตามกฎหมายว่าด้วยคนเข้าเมืองประทับตราอนุญาตให้คนต่างด้าว
ซึ่งถือเอกสาร ตามข้อ ๔ อยู่ในราชอาณาจักร เป็นเวลาสองปี
เมื่อคนต่างด้าวดังกล่าวอยู่ในราชอาณาจักรครบกำหนดระยะเวลาอนุญาตแล้ว
หากประสงค์จะอยู่ในราชอาณาจักรต่อไปอีกเพื่อทำงาน
ให้สามารถขออยู่ในราชอาณาจักรได้อีกครั้งเดียว เป็นระยะเวลาไม่เกินสองปี

ทั้งนี้ ตั้งแต่บัดนี้เป็นต้นไป


ประกาศ
ณ วันที่ ๒๖ กุมภาพันธ์ พ.ศ. ๒๕๕๓
ชวรัตน์
ชาญวีรกูล
รัฐมนตรีว่าการกระทรวงมหาดไทย

[เอกสารแนบท้าย]

๑.
ตัวอย่างแบบหนังสือเดินทางชั่วคราว (Temporary Passport)
แนบท้ายประกาศกระทรวงมหาดไทย เรื่อง
การยกเว้นข้อห้ามมิให้คนต่างด้าวเข้ามาในราชอาณาจักรเป็นการเฉพาะ สำหรับคนต่างด้าวสัญชาติพม่า
(ตามมติคณะรัฐมนตรีเมื่อวันที่ ๑๙ มกราคม พ.ศ. ๒๕๕๓) ลงวันที่ ๒๖ กุมภาพันธ์ ๒๕๕๓

(ดูข้อมูลจากภาพกฎหมาย)

















ปริยานุช/ผู้จัดทำ
๙
มิถุนายน ๒๕๕๓

นันท์นภัสร์/ตรวจ
๙
มิถุนายน ๒๕๕๓

[๑]
ราชกิจจานุเบกษา เล่ม ๑๒๗/ตอนพิเศษ ๖๙ ง/หน้า ๔๐/๒ มิถุนายน ๒๕๕๓